Komisijos sprendimas
2000 m. gruodžio 27 d.
dėl permetrino neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo
(pranešta dokumentu Nr. C(2000) 4140)
(tekstas svarbus EEE)
(2000/817/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/68/EB [2], ypač į jos 8 straipsnio 2 dalies ketvirtąją pastraipą,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Komisijos reglamentu (EB) Nr. 2266/2000 [4], ypač į jo 7 straipsnio 3a dalies b punktą,
kadangi:
(1) Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 15 d., patikrinimo darbų programą. Išsamios šios programos vykdymo taisyklės buvo parengtos Komisijos reglamente (EEB) Nr. 3600/92.
(2) 1994 m. balandžio 27 d. Komisijos reglamente (EB) Nr. 933/94 [5] su paskutiniais pakeitimais, padarytais Reglamentu (EB) Nr. 2230/95 [6], buvo nustatytos veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja, ir nurodyti kiekvienos veikliosios medžiagos gamintojai, laiku pateikę pranešimą pagal Reglamento (EEB) Nr. 3600/92 4 straipsnio 2 dalį.
(3) Permetrinas yra viena iš 90 veikliųjų medžiagų, nurodytų Reglamente (EB) Nr. 933/94.
(4) Pagal Reglamento (EEB) Nr. 3600/92 7 straipsnio 1 dalies c punktą Airija, kaip paskirtoji valstybė narė pranešėja, 1998 m. birželio 10 d. pateikė Komisijai pranešėjų pagal šio reglamento 6 straipsnio 1 dalies nuostatas pateiktos informacijos įvertinimo ataskaitą.
(5) Airijos parengtą įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Ši peržiūra buvo baigta 2000 m. liepos 13 d. pateikiant Komisijos permetrino peržiūros ataskaitą pagal Reglamento (EEB) Nr. 3600/92 7 straipsnio 6 dalies nuostatas.
(6) Iš atliktų įvertinimų paaiškėjo, kad pateiktos informacijos nepakanka norint įrodyti, kad siūlomomis naudojimo sąlygomis augalų apsaugos produktai, savo sudėtyje turintys minėtos veikliosios medžiagos, atitinka Direktyvos 91/414/EEB 5 straipsnio 1 dalies a ir b punktuose bei 5 straipsnio 2 dalies b punkte nustatytus reikalavimus.
(7) Visi pranešėjai informavo Komisiją ir valstybę narę pranešėją, kad jie nebenori dalyvauti darbų programoje, susijusioje su šia veikliąja medžiaga. Dėl to papildoma informacija, kurios prireiktų norint įrodyti, kad permetrinas visiškai atitinka Direktyvos 91/414/EEB reikalavimus, nebus pateikta.
(8) Dėl to šios veikliosios medžiagos neįmanoma įrašyti į Direktyvos 91/414/EEB I priedą.
(9) Buvo pateikti techniniai įrodymai, rodantys, kad, kol vyksta tyrimas ieškant efektyvių pakaitalų, permetriną būtų galima leisti toliau ribotai naudoti miškininkystėje, jei yra imtasi atitinkamų riziką mažinančių priemonių.
(10) Pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis permetrino turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti, turėtų būti ne ilgesnis kaip 18 mėnesių, kad turimas atsargas būtų leista naudoti ne ilgiau kaip dar vieną auginimo sezoną.
(11) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [7].
(12) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Permetrinas kaip veiklioji medžiaga neįrašoma į Direktyvos 91/414/EEB I priedą.
2 straipsnis
Valstybės narės užtikrina, kad:
1) registracija visiems permetrino turinčių augalų apsaugos produktų naudojimo atvejams, išskyrus straipsnio 2 dalyje nurodytus atvejus, būtų panaikinta per šešis mėnesius nuo šio sprendimo priėmimo dienos;
2) permetrino turinčių augalų apsaugos produktų, naudojamų medžių sodinukams, registracija būtų panaikinama ne vėliau kaip 2003 m. liepos 25 d.;
3) nuo šio sprendimo priėmimo dienos permetrino turinčių augalų apsaugos produktų registracija, išskyrus straipsnio 2 dalyje nurodytus atvejus, nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą.
3 straipsnis
Pagal Direktyvos 91/414/EEB 4 straipsnio 6 dalies nuostatas valstybės narės suteikia atidėjimo laikotarpį, kuris yra kuo trumpesnis, bet ne ilgesnis kaip 18 mėnesių nuo šio sprendimo priėmimo dienos. Naudojimo atvejams, nurodytiems 2 straipsnio 2 dalyje, atidėjimo laikotarpis baigiasi ne vėliau kaip 2003 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2000 m. gruodžio 27 d.